**Az ipari cégeknél kialakított külső tanszékeken képzik a jövő mérnökeit Pécsett**

**Hamarosan megnyitja kapuit Pécsett a térség információtechnológiai szereplőit összefogó közösségi tere, az IT HUB Pécs, amely amellett, hogy informatikai és innovációs rendezvényeknek, eseményeknek lesz a színtere, a kisebb, az iparágban működő vállalkozások tevékenységét is összehangolja. A pécsi önkormányzat hiánypótló projektjéhez a Pécsi Tudományegyetem Műszaki és Informatikai Kara (PTE MIK) is csatlakozott, hiszen a régió meghatározó informatikusképző intézményeként erősen kötődik az informatikával és innovációval foglalkozó vállalkozásokhoz, az új platform ezt a szinergiát erősíti fel. A kar az elmúlt években számos céggel alakított ki szoros szakmai kapcsolatot, az ezek keretében létrejött „külső tanszékek” a kölcsönös érdekek mentén szerveződnek: a tudás- és erőforrásmegosztás, az innovációs projektekben való együttműködés mindkét fél érdeke.**

AZ IT HUB Pécs projekt első lépéseként hamarosan egy Pécs belvárosában található épületbe költözhetnek be az információtechnológiával foglalkozó kisebb cégek és intézmények. Ebben az irodaházban jön létre a projekt első közösségi tere, amely rendezvények, események, így workshopok, előadások, képzések befogadását is lehetővé teszi. A Műszaki és Informatikai Kar már a hely kialakításában is részt vett: a belsőépítész tanszék munkatársai is közreműködtek a belsőépítészeti koncepció kidolgozásában. Később pedig a már működő hubban a kar informatikus hallgatói és a szaktanszékek aktív jelenlétére lehet számítani.

„A környező ipar kapacitás-, illetve szakmai igényeire az egyetemnek is érzékenynek kell lennie, az ipari szereplőkkel való együttműködéseink jellege szakmacsoportokra szekcionálódik. A piacon is értelmezhető portfólióval rendelkező vállalkozásokból a régióban sincs hiány, közülük három olyan nagyobb céggel alakítottunk ki szoros partneri kapcsolatot, amely ún. »külső tanszék« formájában szolgálja a hallgatók tapasztalatszerzését, illetve hozza be az oktatásba a legújabb technológiákat, eszközöket. E partnereink olyan direkt témákat képesek megfogalmazni, amelyek karunk oktatásának színvonalát is pozitívan befolyásolja, emellett kiválóan működik velük a tudás- és erőforrásmegosztás, illetve a duális képzés, az innováció területén a kapcsolódás, de említhetem a hallgatóink számára kedvező ösztöndíjprogramokat is” – fogalmaz dr. Medvegy Gabriella, a PTE MIK dékánja.

Fenntartható gazdasági fejlődés nem létezhet sem hatékony és kezdeményező iparvállalatok, sem megfelelő képzési és innovációs háttér nélkül. Ez a felismerés indította el a Hauni Hungaria és a PTE közötti együttműködést, amelynek egyértelmű célja a szakemberképzés minőségének javítása. A Hauni Technológiák Tanszék elsősorban a mérnök, ezen belül is a gépészmérnök szakos hallgatók oktatásában vállal fontos szerepet, mind az alap-, mind a mesterszakos diákoknak szervez előadásokat és kihelyezett gyakorlatokat, elősegítve a gyakorlati oktatás súlyának növelését az egyetemi képzésekben. Emellett a Hauni bekapcsolódott az egyetem alkalmazott kutatási projektjeibe, segítséget nyújt a tananyagok aktualizálásában, fejlesztésében és szervezett keretek között az oktatásában is. A TechCsajok rendezvény támogatásával pedig a mérnök szakmákat teszi vonzóbbá a lányok számára.

Az IT Services Hungary Kft.-vel (ITSH) alapított külső tanszék azt szolgálja, hogy a hallgatók megismerjék az ITSH-nál alkalmazott technológiákat, módszereket és rendszereket, valamint hogy belelássanak egy informatikai szolgáltató cég működésébe, mind elméleti, mind gyakorlati szinten. A cég által biztosított ösztöndíjprogramokat úgy alakította ki közösen a két fél, hogy azok mind a hallgató, mind az egyetem, mind pedig az ITSH igényeit kielégítse, így az azokban részt vevők kiválasztásánál fontos a megszerzett szakmai ismeret, az idegennyelvtudás és a tanulmányi eredmény. A felhőtechnológiában élen járó ITC szolgáltató hatása az oktatásban is megjelenik, az általuk biztosított korszerű technika az egyetem tantermeibe is beépül.

Az E.ON Dél-dunántúli Áramhálózati Zrt.-vel kialakított E.ON Villamosenergetikai Külső Tanszék a kar oktatási, kutatási tevékenységének kiszélesítését, a gyakorlati tudás integrálását, valamint a duális képzés erősítését szolgálja. Emellett a hagyományos képzési formában részt vevő hallgatók számára lehetőséget biztosít a villamosenergetika területéhez tartozó specifikus szakmai oktatások szabadon választható tantárgyak formájában való elérésére. A kapcsolatot ez esetben is az eszköz-invesztíció, a közös forrásmegosztás is jellemzi, de itt a külső tanszék inkubátor irodaként is működik: egyrészt a duális hallgatókat fogadja, másrészt az E.ON által felvett fiatal mérnököket, akik még a szervezetbe való integrálás előtt állnak. Új profil az E.ON földgáz ágazatával való kapcsolódás, amely a karon folyó épületgépészeti képzés számára jelent kiváló lehetőséget a jövőben.

**További információ:**

Prof. Dr. Medvegy Gabriella dékán – PTE MIK

e-mail: medvegygabriella@mik.pte.hu

telefon: +3630 6061195